Source: http://www.socpoist.sk/osetrovne/1294s?ids=11&prm1=605
Timestamp: 2013-05-20 07:25:38+00:00
Document Index: 14007419

Matched Legal Cases: ['§ 3', '§ 3', '§ 16', '§ 18', '§ 293', 'čl. 25']

a b c d i k l m n o p r s v z Zamestnanec
Zamestnanec na účely nemocenského poistenia, dôchodkového poistenia a poistenia v nezamestnanosti je fyzická osoba v právnom vzťahu, ktorý jej zakladá právo na pravidelný mesačný príjem podľa § 3 ods. 1 písm. a) a ods. 2 a 3 zákona o sociálnom poistení, okrem fyzickej osoby v právnom vzťahu na základe dohôd o prácach vykonávaných mimo pracovného pomeru a žiaka strednej školy a študenta vysokej školy pri praktickom vyučovaní v období odbornej (výrobnej) praxe.Zamestnanec na účely dôchodkového poistenia je aj fyzická osoba v právnom vzťahu, ktorý jej zakladá právo na nepravidelný príjem podľa § 3 ods. 1 písm. a) a ods. 2 a 3 zákona o sociálnom poistení, okrem fyzickej osoby v právnom vzťahu na základe dohôd o prácach vykonávaných mimo pracovného pomeru, žiaka strednej školy a študenta vysokej školy pri praktickom vyučovaní v období odbornej (výrobnej) praxe a člena volebnej komisie. Zamestnanec na účely úrazového poistenia je fyzická osoba v právnom vzťahu zakladajúcom zamestnávateľovi úrazové poistenie podľa § 16 zákona o sociálnom poistení. Zamestnanec na účely garančného poistenia je fyzická osoba v právnom vzťahu zakladajúcom zamestnávateľovi garančné poistenie podľa § 18 zákona o sociálnom poistení.Podľa právneho stavu účinného do 31. decembra 2010 zamestnancom na účely nemocenského poistenia, dôchodkového poistenia a poistenia v nezamestnanosti je
fyzická osoba v pracovnom pomere, fyzická osoba v štátnozamestnaneckom pomere, fyzická osoba v služobnom pomere, člen družstva, ktorý je v pracovnom vzťahu k družstvu, ústavný činiteľ, verejný ochranca práv, predseda vyššieho územného celku, starosta obce, starosta mestskej časti v Bratislave, starosta v mestskej časti v Košiciach a primátor mesta, poslanec vyššieho územného celku, poslanec obecného zastupiteľstva, poslanec mestského zastupiteľstva, poslanec miestneho zastupiteľstva mestskej časti v Bratislave a poslanec miestneho zastupiteľstva v mestskej časti v Košiciach, ktorí sú dlhodobo uvoľnení na výkon funkcie, pestún v zariadení pestúnskej starostlivosti, fyzická osoba vo výkone väzby a fyzická osoba vo výkone trestu odňatia slobody, ak sú zaradené do práce, s výnimkou fyzickej osoby vo výkone trestu odňatia slobody zaradenej na výkon iných prospešných prác, riaditeľ štátneho podniku.
Podľa prechodného ustanovenia § 293bf zákona o sociálnom poistení v znení zákona č. 599/2008 Z. z. poslanec Európskeho parlamentu bol zamestnanec po 14. júli 2009 vtedy, ak tento poslanec bol poslancom Európskeho parlamentu v období pred začiatkom volebného obdobia Európskeho parlamentu v roku 2009, bol znovuzvolený za poslanca Európskeho parlamentu vo volebnom období Európskeho parlamentu, ktoré sa začalo v roku 2009, a zvolil si podľa osobitného predpisu (čl. 25 Rozhodnutia Európskeho parlamentu 2005/684/ES, Euratom z 28. septembra 2005, ktorým sa prijíma štatút Európskeho parlamentu; Ú. v. EÚ L 262, 7. októbra 2005) na celé obdobie trvania mandátu uplatňovanie zákona o sociálnom poistení. Poslancovi Európskeho parlamentu, ktorý si zvolil uplatňovanie zákona o sociálnom poistení, vznikla podľa štatútu Európskeho parlamentu povinnosť písomne oznámiť toto rozhodnutie predsedovi Európskeho parlamentu do tridsiatich dní odo dňa nadobudnutia účinnosti štatútu. Toto rozhodnutie je nemenné počas celého jeho mandátu. Uvedené sa nevzťahovalo na nových poslancov Európskeho parlamentu, ktorým mandát vznikol iba od 14. júla 2009. Zamestnanec na účely úrazového a garančného poistenia je fyzická osoba, ktorá vykonáva práce na základe dohôd o prácach vykonávaných mimo pracovného pomeru. « Späť